लुम्बिनी प्रदेशमा दोस्रो कपिलवस्तु अस्पताल
जिल्लाको सदरमुकाम तौलिहवास्थित कपिलवस्तु अस्पताल न्यूनतम सेवा मापदण्डमा लुम्बिनी प्रदेशमा दोस्रो बनेको छ । अस्पतालले कुल ९४ अङ्क हासिल गर्दै प्रदेशमा दोस्रो बनेको हो ।
नारद कोहारतौलिहवा (कपिलवस्तु), फागुन २२ गते । जिल्लाको सदरमुकाम तौलिहवास्थित कपिलवस्तु अस्पताल न्यूनतम सेवा मापदण्डमा लुम्बिनी प्रदेशमा दोस्रो बनेको छ । अस्पतालले कुल ९४ अङ्क हासिल गर्दै प्रदेशमा दोस्रो बनेको हो ।न्यूनतम सेवा मापदण्ड (एमएसएस) टोलीका संयोजक एवम् अस्पताल नर्सिङ प्रशासक प्रमुख दुर्गा लक्ष्मी श्रेष्ठले कपिलवस्तु अस्पताललाई ९४ प्रतिशत अङ्कसहित प्रदेशमा दोस्रो भएको घोषणा गर्नुभएको हो । अस्पतालमा आयोजना गरिएको कार्यक्रममा कपिलवस्तु अस्पतालले गुणस्तर सुधारका लागि न्यूनतम सेवा मापदण्डमा लुम्बिनी प्रदेशमा दोस्रो भएको बताउनुभयो ।टोलीले दुई दिन अस्पतालको सबै पक्षको अनुगमन र मूल्याङ्कन गरी अस्पतालबाट प्रदान हुने सेवा, जनशक्ति, सुशासन, पारदर्शिता लगायतका विषय समेटेर मूल्याङ्कन गरेको हो । अस्पतालले आर्थिक वर्ष २०८०/८१ मा देशभरका सेकेन्डरी समूह ‘ए’अन्तर्गतका अस्पतालमा राम्रो सेवा दिइरहेको उहाँले बताउनुभयो । उहाँले अस्पताल प्रमुखसहित कार्यरत सम्पूर्ण कर्मचारीको लगनशीलताका कारण आउनेछ महिनामा प्रदेशमै प्रथम हुने सम्भावना रहेको बताउनुभयो ।कपिलवस्तु अस्पतालका निमित्त मेडिकल सुपरिन्टेन्डेन्ट डा. विपिन जैसवालले अझै केही कुरामा सुधार गर्न बाँकी रहेको बताउनुभयो । उहाँले भन्नुभयो, “हामी ती सबै कुरा सुधार गरेर आगामी वर्ष शतप्रतिशत लक्ष्य हासिल गर्ने लक्ष्यमा काम गरिरहेका छौँ ।”आउने दिनमा अस्पतालमा डायलिसिस लगायतको सेवा सञ्चालनमा ल्याउने उहाँको भनाइ छ । उहाँले अस्पतालले दिने सेवामा कुनै कमी हुन नदिन अस्पतालमा कार्यरत सम्पूर्ण टिम नै निरन्तर लागिरहेको बताउनुभयो ।अस्पतालले प्रवाह गर्ने सेवाको स्तर, आर्थिक पारदर्शिता तथा सुशासन, नियमित रिपोर्टिङ लगायत ७ सय २१ सूचकहरूलाई मूल्याङ्कन गरिएको हो  । अस्पतालले जनताका लागि प्रभावकारी सेवा दिनुपर्ने प्रमुख जिल्ला अधिकारी विश्वप्रकाश आर्यालले बताउनुभयो । अस्पतालले हासिल गरेको उपलब्धिलाई कायम राख्दै आगामी दिनमा प्रदेशमै मुलुकमै उत्कृष्ट हुनुपर्ने बताउनुभयो ।यहाँका चिकित्सक लगायतका टिम, आम नागरिक लगायतले गरेको सहयोगबाट यो सफलता पाएको कपिलवस्तु नगरपालिकाका नगरप्रमुख सुदीप पौडेलले बताउनुभयो । उहाँले नागरिकको सहजताका लागि पालिकाले स्वास्थ्य बिमा बापतको आधा रकम दिँदै आएको बताउनुभयो ।त्यसैगरी, प्रथम भएको बर्दिया अस्पतालले ९६ अङ्क ल्याएको छ । तेस्रो स्थान रहेको भैरहवाको भीम अस्पतालले ९० अङ्क ल्याएको छ । कपिलवस्तु अस्पताल विकास समितिका अध्यक्ष शिवलाल यादवको अध्यक्षतामा भएको कार्यक्रमको सञ्चालन अस्पतालका जनसम्पर्क अधिकृत रत्नाकर शुक्लले गर्नुभएको थियो ।